Байканур… Гэтую назву ведаюць нават тыя, хто “касмічнымі справамі” не цікавіцца наогул. Знакаміты касмадром — першы і найбуйнейшы ў свеце. І большасць запускаў, якія былі “першымі ў свеце”, таксама здзяйсняліся адсюль. Легендарным касмадромам у свой час кіраваў выхадзец са Случчыны К.В.Герчык. Канстанцін Васільевіч — прыклад мужнасці, працавітасці, мэтанакіраванасці. Ён герой не толькі ракетна-касмічнай сферы дзейнасці, але і герой вайны. З самага пачатку Вялікай Айчыннай быў на фронце і ўсе 4 гады ваяваў з гітлераўскімі войскамі. Значна пазней узначаліў касмадром Байканур, удзельнічаў у запуску першага ў свеце штучнага спадарожніка Зямлі і адпрацоўцы касмічных караблёў “Усход” для палёту чалавека ў космас, быў членам Дзяржаўнай камісіі па падрыхтоўцы да запуску касмічных караблёў, на борце якіх у космас адправіліся Ю.Гагарын і Г.Цітоў.